
             כתב ערעור

המערער מתכבד בזאת להגיש ערעור על החלטת ועדה רפואית לעררים מיום 19.10.23 (להלן: "הועדה"). 

רצ"ב העתק ההחלטה, מסומן "1" ומהווה חלק בלתי נפרד מכתב הערעור. 
כבר בראשית הדברים יודגש, כי עסקינן במקרה בו נפלו פגמים מהותיים בעבודת הוועדה היורדים לשורש ההליך ואשר מחייבים המסקנה לפיה לא עשתה הוועדה הרפואית לעררים את המוטל עליה לצורך בירור השגותיו של המערער על קביעות הוועדה הרפואית מדרג 1 ואף לא ביצעה את הפעולה הפשוטה ביותר- עיון מדוקדק ברישומי התיק הרפואי.

נסיבות אלו מעלות חשש כבד, לפיו תפעל הוועדה בכל אמצעי כדי להצדיק את מחדלה ומשכך, מתבקש בית הדין הנכבד, ככל שימצא לקבל את הערעור, להורות על בדיקת המערער על ידי וועדה רפואית בהרכב אחר.
א. 

מבוא:
1. המערער, נפגע בתאונה ביום 29.10.19.
2. התאונה הוכרה על ידי המשיב כתאונת עבודה.
ב. 

קביעת הועדה הרפואית לעררים:
3. המערער הגיש ערר על החלטת הועדה מדרג 1 ובתמיכה לערר, הוגשה לעיון הוועדה הרפואית לעררים חוות דעת רפואית שנערכה על ידי מומחה רפואי בתחום הראומטולוגיה, פרופ' גבריאל ברויאר.
רצ"ב חוות דעת פרופ' ברויאר, מסומנת "2" ומהווה חלק בלתי נפרד בכתב הערעור.
4. בהחלטה מיום 19.10.23 קבעה הוועדה הרפואית לעררים את נכותו של המערער, כדלקמן:
· 15% בגין מצב נפשי לפי סעיף 34(ב)(2-3).
· 10% בגין סחרחורות.
· 10% בגין טנטון.
· 5% בגין ליקוי שמיעתי.
· 5% בגין הפרעות בתחושת ריח וטעם.
· 10% בגין כאבי ראש.
· 10% בגין צלקות מכערות.
סה"כ נכות משוקללת- 49.67% ולאחר תוספת תקנה 15- 75% במעוגל.
רצ"ב החלטת הוועדה הרפואית לעררים מושא הערעור, מסומנת "1".
ג.        נימוקי הערעור:
שגתה הוועדה הרפואית שעה שקבעה כי אין קש"ס בין פגיעתו של המערער לבין תסמונת הפיברומיאלגיה ממנה הוא סובל:
שגיאה עובדתית יסודית-
5. שגתה הועדה הרפואית לעררים שעה שלא ביצעה עיון מדוקדק בתיקו הרפואי של המערער, שגיאה קשה שהובילה לקביעה שגויה בעניינו. בהחלטתה קבעה הועדה, כדלקמן:
"הועדה לא מערערת על כך שהתובע סובל מפיברומיאלגיה וכן על העיקרון שפיברומיאלגיה עלולה להופיע בהמשך לחבלה, אלא שכפי שמקובל על התסמינים של פיברומיאלגיה (לאו דווקא האבחנה עצמה) להופיע בסמוך לחבלה, בדרך כלל תוך חצי שנה ועד מקסימום שנה לאחר החבלה בכדי לקשר בין השניים, תנאי זה לא מתקיים במקרה הנוכחי. לאור הנ"ל הועדה דוחה את הערר בתחום הראומטולוגי וקובעת שאין קש"ס".
6. מהחלטת הועדה עולות המסקנות הברורות הבאות:
1. הועדה לא מערערת על העובדה לפיה סובל המערער מתסמונת הפיברומיאלגיה.
2. הועדה אינה כופרת בעיקרון לפיו עלולה להופיע תסמונת פיברומיאלגיה בהמשך לחבלה.
3. התסמינים לא הופיעו אצל התובע בשנה הראשונה לאחר הפגיעה ומסיבה זו, וזו בלבד, יש לדחות קשר סיבתי בין התאונה לבין התסמונת.
7. שגתה הועדה שעה שלא ערכה בירור מקיף בתיק הרפואי, קבעה קביעה עובדתית שגויה וחסרת בסיס באופן שיצר פגם בשורש ההליך וגרם עיוות דין למערער:
8. המערער נבדק על ידי פרופ' בוסקילה, מומחה רפואי בתחום הראומטולוגיה, ביום 24.10.22 ואובחן על ידו כלוקה בתסמונת הפיברומיאלגיה. המומחה ביסס אבחנה זו, בין היתר, על התסמינים הבאים: עייפות רבה, שינה לא מרעננת ובעיות ריכוז וזיכרון.
רצ"ב תעודה רפואית מיום 24.10.22, מסומנת "3" ומהווה חלק בלתי נפרד מכתב הערעור.
9. קביעת הועדה, לפיה לא הופיעו התסמינים הקשורים בתסמונת הפיברומיאלגיה, שגויה שהרי המערער התלונן על אותם תסמינים בדיוק בפני רופא מומחה במסגרת המעקב הרפואי ובפני ועדה רפואית מספר חודשים בלבד לאחר הפגיעה: 
· ביום 26.11.19 נבדק המערער על ידי רופא משפחה ובתעודה רפואית נרשם: נדודי שינה, חרדות, מצב רוח ירוד.
· ביום 12.3.20 נבדק המערער על ידי רופא מומחה בתחום הנוירולוגיה ובתעודה רפואית נרשם: חולשה כללית, מתקשה לישון בלילה, יש מתח נפשי.
· ביום 6.8.20 נבדק המערער על ידי הועדה הרפואית והתלונן על תסמינים שונים, לרבות: פגיעה בזיכרון, קושי בשליפת מילים, ירידה קוגניטיבית.
10. רצ"ב תעודות רפואיות ופרוטוקול הועדה הרפואית, מסומנים "4" ומהווים חלק בלתי נפרד מכתב הערעור.
11. רואים אנו, אפוא, כי המערער התלונן על חלק מהתסמינים האופייניים בפני הרופאים המטפלים ואף בפני הועדה הרפואית! 
12. שעה שנשמטה הקרקע תחת סיבת הדחיה היחידה שהוצגה על ידי הועדה הרפואית, ברי כי קביעת הועדה אינה יכולה עוד לעמוד.
13. שגיאה יסודית זו של הועדה, כשלעצמה, מחייבת קבלת הערעור והשבת עניינו של המערער לוועדה הרפואית על מנת שזו תקבע את שיעור נכותו בגין תסמונת הפיברומיאלגיה.
14. בשולי הדברים, ומבלי לעסוק בשאלת זהותו של הרופא היועץ מטעם המשיב, נדמה כי העובדה לפיה לא בוצע עיון מדוקדק בתיקו של המערער אינה מקרית.
המערער יבקש להפנות את בית הדין הנכבד ל בל (חי') 61194-02-23 דורית לוי נ' המוסד לביטוח לאומי, שם דן בית הדין לעבודה בחיפה במקרה זהה בו דחה היועץ את הקשר הסיבתי בין התאונה בה נפגע המבוטח לבין תסמונת הפיברומיאלגיה, מאותו הטעם בדיוק:
"לפי תובעת החלו התסמינים שבגינם אובחנה כסובלת מפיברומיאלגיה לפני כשנתיים, בכדי לקשור קש"ס מקובל שעל התסמינים להיות נוכחים כבר תוך חצי שנה עד מקסימות שנה מהאירוע הנדון, תנאי זה לא מתקיים במקרה הנוכחי לכן אין קש"ס בין הפיברומיאלגיה לאירוע הנידון".
באותו המקרה קבע בית הדין כי מדובר בקביעה חלקית ולא ממצה והורה להשיב את עניינו של המבוטח לועדה הרפואית.
15. בנסיבות אלו, שעה שנדמה כי מדובר באסכולה קבועה בה אוחז היועץ, עד כדי זהות מוחלטת ואוטומטית בין הקביעות, מבוקש להשיב עניינו של המערער לוועדה הרפואית לצורך קביעת שיעור הנכות- בהרכב אחר.
שגיאה משפטית- 
16. שגתה הועדה הרפואית לעררים שעה שלא נימקה את סטייתה מחוות הדעת הרפואית שהובאה לעיונה. בפרוטוקול הועדה לעררים ציינה הועדה, כי עיינה בחוות דעתו של פרופ' ברויאר מיום 11.7.23.
כפי שצוין בפרוטוקול הועדה, טענותיו של המערער ביחס לתסמונת הפיברומיאלגיה נדחו אך בטענה לפיה לא קיים קש"ס בין התאונה לבין התסמונת בה לקה המערער.
מסיבה שאינה ברורה, חוות דעתו של פרופ' ברויאר, לרבות קביעתו לפיה קיימת ספרות נרחבת הקושרת בין טראומה גופנית לתסמונת הפיברומיאלגיה וספרות נרחבת הקושרת בין טראומה נפשית (לגביה לא יכול להיות חולק כי הופיעו תסמינים בשלב מוקדם) לתסמונת הפיברומיאלגיה-  זכתה להתעלמות מוחלטת.
17. היעדר ההנמקה מעלה קושי רב, בפרט שעה שהסכימה הועדה עם קביעתו של פרופ' ברויאר לפיה תסמונת הפיברומיאלגיה עלולה להגרם בהמשך לחבלה (ראה קביעת הוועדה בסעיף 5 לעיל) אך לא טרחה לנמק את סטייתה מקביעתו הסופית.
18. לעניין התעלמותה של הועדה מהאמור בחוות דעתו של פרופ' ברויאר יופנה בית הדין הנכבד לבל (ת"א) 23300-05-14 דניאל אוחיון נ' המוסד לביטוח לאומי (8.6.15, פורסם בנבו): "הלכה פסוקה היא כי הוועדה חייבת להתייחס לחוות הדעת הרפואית שהוגשה לה התייחסות "עניינית ומנומקת" (דב"ע ל/0-15 אשר בטרמן - המוסד לביטוח לאומי, פד"ע ב' 147, 150). הסדר הטוב מחייב שהוועדה רפואית תנתח את חוות הדעת הרפואית אשר בפניה, תצביע על מה שנחשב בעיניה כטעות בחוות הדעת ותנמק שלילת המסקנה שבחוות הדעת (דב"ע לד/0-258 יגאל הניג - המוסד לביטוח לאומי, פד"ע ו' 225, 227)."
כן יפנה המערער לספרו של המלומד ד''ר שאול קובובי רמ''ח ושס''ה, סוגיות בתאונות עבודה, מהדורה שלישית, שם בעמ' 185, נקבע כדלקמן: 
"בית הדין חזר והטעים שגם אלמלא הוראות תקנה 24 לתקנות הנכות, חייבת ועדה רפואית, הפועלת כגוף מעין שיפוטי, לנמק מדוע שללה את חוות הדעת כל אימת שחוות הדעת הינה מנומקת, שכן החלטת הוועדה נתונה לביקורת שיפוטית, והחלטה סתמית עלולה להכשיל את מלאכת הביקורת. ההנמקה תהא כמידת ההנמקה שבחוות הדעת הרפואית."
19. נוכח האמור לעיל, ברי כי נפל פגם משפטי יסודי בעבודתה של הוועדה, אשר יש בו, בפני עצמו, כדי להוביל לקבלת הערעור. 
ד.        סיכום

20. אשר על כן, מתבקש בית הדין הנכבד לקבל את הערעור, ולהורות למשיב לפעול, כדלקמן: 
1. להשיב את עניינו של המערער לוועדה הרפואית על מנת שזו תקבע את שיעור נכותו של המערער בגין תסמונת הפיברומיאלגיה.
2. להתייחס לחוות הדעת מטעם המערער באופן מפורט, לאמץ הקביעות המפורטות בה וככל שלא כך- לנמק באופן מפורט מדוע היא מסתייגת מן האמור בה, ובפרט לעניין הקשר הסיבתי.
3. להורות על בדיקת המערער על ידי הרכב אחר כאמור ברישא לערעור, וראה דב"ע נא/61-99 מטר חנא-המל"ל (לא פורסם), דב"ע לב/28-0 שלמה בוסקילה - המל"ל פב"ל יב' 166: דב"ע לב/84-0 שמואל מרציאנו - מל"ל, עב"ל יב' 164, דב"ע לא/29-0 מנחם פרנקל - מל"ל פד"ע כד' 160: תב"ע ח' שן/198-0 שמעון מעודד - מל"ל כ"ב.

           _____________
             אלעד שגב , עו"ד

                ב"כ המערער

